**A Vanyarci Evangélikus Egyházközség rendkívüli hírlevele**

koronavírus járvány idején

*2020. március 29. Böjt 5. (Judica) vasárnapja*

**Kedves Vanyarciak! Kedves Testvéreim az Úr Jézus Krisztusban!**

A mai napra kijelölt igehirdetési alapigénk: Zsidókhoz írt levél 10,19-25

*Mivel tehát, testvéreim, bízhatunk abban, hogy bemehetünk a szentélybe Jézus Krisztus vére által, 20azon az új és élő úton, amelyet ő nyitott meg előttünk a kárpit, vagyis az ő teste által; 21és mivel nagy papunk van az Isten háza felett: 22járuljunk azért oda igaz szívvel és teljes hittel, mint akiknek a szíve megtisztult a gonosz lelkiismerettől, 23a testét pedig megmosták tiszta vízzel. A reménység hitvallásához szilárdan ragaszkodjunk, mert hű az, aki ígéretet tett. 24Ügyeljünk arra, hogy egymást szeretetre és jó cselekedetre buzdítsuk. 25Saját gyülekezetünket ne hagyjuk el, ahogyan egyesek szokták, hanem bátorítsuk egymást annál is inkább, mivel látjátok, hogy közeledik az a nap. Ámen*

Útjaink. Nem kell sokat bizonygatni, mennyire fontos egy út. Hogyan és mennyi idő alatt jut el céljához az ember. Egy hosszú, rögös és kátyús út szinte észrevétlenül kiszívja az emberből az energiát, fáradtan érünk el célunkhoz. Egy szépen felújított, biztonságos úton, ahol nem kell állandóan a kormányt kapkodni, öröm vezetni és utazni, a gyönyörű környezetnek is jobban örülünk. Egész településünk és környezetünk örülhet a java részt megújult Vanyarc – Kálló útvonalnak, viszont megnehezült és időigényesebb lett a Jobbágyiba való eljutás, onnan pedig az elkészült 21-es gyorsforgalmi úton ismét könnyű és élvezetes a haladás Pásztó és Salgótarján felé. Fontosak az utak, mert a kapcsolatot és az összeköttetést biztosítják „A”-ból „B”-be.

Ezekben a napokban a koronavírus járvány megfékezése miatt nagyon beszűkült a mozgásterünk. Lecsökkentek a találkozások, ritkábban használjuk az utakat, a pénteken meghirdetett kijárási korlátozás miatt még inkább. Reggelente ébredve talán arra gondolunk, mintha ez az egész új helyzet csak valami rossz álom lenne. Nem is valóság, csupán valami rossz film, amit gyorsan el kell felejteni. Pedig valóságosan megtörtént velünk az, amit korábban elképzelhetetlennek tartottunk. Nem tévén vagy interneten nézzük távoli országok mindenféle bajait, hanem a veszély bizony az ajtónk előtt van. Most megtanuljuk, hogy önmagunk és más egészsége miatt a személyes kapcsolatainkban és érintkezéseinkben kőkemény böjtöt kell tartanunk. A járvány megfékezése miatt vegyük nagyon komolyan a különféle intézkedéseket. Most is igaz a 46. zsoltár biztatása: *„Isten a mi oltalmunk és erősségünk, mindig biztos segítség a nyomorúságban. Csendesedjetek el, és tudjátok meg, hogy én vagyok az Isten!”* (2. és 11. v.)

Új és élő utat nyitott előttünk Jézus Krisztus. Az élet fájához vezető út bezárult előttünk a bűneset után. Isten a kerubokat (hatalmas erejű angyalokat) állította az Éden kertjének kapujába kezükben villogó lángpallossal, hogy őrizzék az élet fájához vezető utat. Súlyos ára lett annak, hogy az ember szembeszállt Istenével és nem bízott benne. Ezt az utat és ajtót nyitotta meg előttünk Jézus Krisztus áldozata. Halála pillanatában kettészakadt a templom kárpitja, ráadásul felülről lefelé. Az a kárpit, mely elválasztotta a templom szentélyét attól a helytől, ahova még a főpap is csak évente egyszer mehetett be, a szentek szentjétől. Felülről szakadt ketté, azaz Isten jelezte, hogy elfogadta Krisztus, a nagy Főpap engesztelő áldozatát az egész emberiség bűnéért. Ahogyan az Ige mondja, a kárpit maga Krisztus teste.

Megnyílt előttünk a menny maga. Gyermekkoromban az egyik gyermek istentiszteletre feladatot kaptunk. Négy nagyméretű szívet kellet kivágnunk papírból és elhoznunk a következő alkalomra. A négy szívet feketére, fehérre, pirosra és aranyra kellett kiszíneznünk. Izgatottan vártuk a következő találkozást, mire lesznek jók ezek a szívek? Megtanultunk egy új éneket:

„*Rút volt szívem, sötét, de Jézus oda betért,*

 *S mert megmosott a vér, már szívem hófehér.*

 *Ott járok majd, tudom, a színarany úton,*

 *Ó, micsoda nagy szeretet, lemosta bűneimet.”*

Hamar megértettük, hogy a kiszínezett szíveket a megfelelő helyen kellett a magasba emelnünk. A bűnös fekete szívtől indulva, Jézus fehérségén és vérén át megérkeztünk az arany útig, az örökkévalóságig. Mennyei Atyánk akarja, hogy mindannyiunk számára új és élő út legyen Krisztus. Ez az út most, ilyen nehéz, mozgáskorlátozott időszakban is nyitott és járható.

 Az új úton járva feladatunk is van. Nem rég egy nyugdíjas lelkésznő bizonyságtételét hallottam. Gyermekkorában édesanyja korán befogta a kapálásba. Mindketten egy sort vittek. Édesanyja gyakran biztatta a fáradó gyermeket: „Hidd el, menni fog!” És közben szinte titokban „átkapált” a szomszéd sorba. Most, évtizedek múltán, már a gyermek biztatja az édesanyát: „Hidd el, menni fog!”, és ő „kapál át a szomszéd sorba.”

 Ha valamikor, akkor most van itt a biztatás és egymás segítésének ideje. A reménység hitvallása, - amelyről Igénk szól – azt jelenti, hogy most sem vagyunk egyedül. Nem azért vezetett egészen eddig minket élő Urunk, hogy most magunkra hagyjon és elvesszünk. Ő a halál árnyékának völgyén keresztül is a biztos cél felé vezet, amelyet megígért. És ezen az úton nekünk is oda kell figyelnünk a másikra. Talán éppen most, ebben a helyzetben kell (újra) megtanulnunk ezt a leckét Urunktól: a szeretet, a jócselekedetekre való indulás és buzdítás, egymás bátorításának útjait! Amíg van időnk és tehetjük, amíg tart a ma! Ámen!

 Imádkozzunk a 130. zsoltár szavaival:

 *A mélységből kiáltok hozzád, URam! 2Uram, halld meg szavamat, füled legyen figyelmes könyörgő szavamra! 3Ha a bűnöket számon tartod, URam, Uram, ki marad meg akkor? 4De nálad van a bocsánat, ezért félnek téged. 5Várom az URat, várja a lelkem, és bízom ígéretében. 6Lelkem várja az Urat, jobban, mint az őrök a reggelt, mint az őrök a reggelt.* Ámen

 Hirdetés:

* a mai hírlevéllel együtt a „MI EVANGÉLIKUSOK” – című kiadványt is kézhez kapjuk
* a fennálló járványügyi helyzetben határozatlan ideig továbbra sem tarthatunk semmilyen közösségi alkalmat (kivéve: temetés szűk családi körben)
* a következő vasárnaptól a vanyarc.egyhazkozseg.hu / vanyarc.lutheran.hu oldalakon istentiszteletet/áhítatot közvetítünk (amennyiben lehetséges a papíralapú tájékoztatást is tartjuk)
* bármilyen kérdés vagy segítségnyújtás esetén bizalommal hívjanak: 06-20-824-5104

**Erős vár a mi Istenünk!**

 Szabó András lelkész